Dračie srdce
Nástrahy labyrintu

Vyšlo aj v tlačovej podobe

Objednať m ô žete na
www.albatrosmedia.sk

Ana Galánová

Dračie srdce – Nástrahy labyrintu – e-kniha

Copyright © Albatros Media a. s., 2016

Všetky práva vyhradené.
Žiadna časť tejto publikácie nesmie byť rozširovaná
bez písomného súhlasu majiteľov práv.

Môjmu psíkovi Keatsovi, ktorý – hoci nevie čítať – je mi inšpiráciou pre hlavnú postavu Mondraga.

Ana Galánová

Mojim rodičom, pretože mi nikdy nechýbal ani čistý list papiera, ani ceruzka.

Pablo Pino

Čo sa doposiaľ odohralo

Kale zistil, že Rídel, záhadná kniha, ktorú Mondrago vyniesol z hradu starostu Wickenburga, je veľmi zvláštna. Jej stránky žiaria a menia farby, stále je veľmi horúca a zdá sa, že jej tiež búši srdce a toto búšenie sa v nebezpečných situáciách zrýchľuje. Ale najúžasnejšie je, že vie hovoriť! Rídel hovorí stále vo veršoch a pri tom sa na jeho stránkach objavujú slová a kresby.

Rídel Kalemu a jeho kamarátom oznámil, že sa musia vypraviť do Hmlistého lesa a pomôcť jeho priateľom, hovoriacim stromom, ochrániť ich pred Katom, ktorý ich rúbe. Hmlistý les je veľmi nepriateľským miestom a obyvatelia Samarada doň majú vstup zakázaný, ale naši priatelia sa rozhodli, že zistia, čo sa v ňom deje. Keď doň vstúpili, zoznámili sa s dubom Dubiňákom, veľmi starým stromom, ktorý im povedal, že na to, aby zachránili hovoriace stromy, musí Kale spolu s priateľmi nájsť šesť semienok a zasadiť ich v lese v noci počas splnu.

Kým im dub Dubiňák rozprával veľké tajomstvo tohto lesa, obrovské skaly v diaľke sa pohli a zrazu sa objavil ohromný drak, ktorý si všimol priateľov a začal revať. Drak ich však nezačal prenasledovať, lebo bol pripútaný k reťazi a bičovala ho akási postava s kuklou na hlave.

Našťastie sa Kalemu a jeho priateľom podarilo z lesa uniknúť bez toho, aby si ich tajomná postava všimla. Na spiatočnej ceste si však na nich počkal Murda, diabolský starostov syn, ktorý chcel za každú cenu vedieť, čo v lese pohľadávali. Našťastie sa v pravej chvíli objavil chovateľ drakov Anton, a keď videl, že Murda nosí ostrohy, udelil mu trest a odviedol si ho so sebou na dračiu farmu. Murda sa im však vyhrážal, že sa pomstí.

Len čo sa zbavili Murdu a zahalenca v Hmlistom lese, Rídel štyrom priateľom oznámil, že prvé semienko sa nachádza vo vnútri sekvoje, najvyššieho stromu celého Samarada, ktorý rastie na vŕšku nebezpečného Vlčieho kopca. Aby sa dostali na túto horu, musel Kale spolu s Mondragom prejsť cez starý, chatrný most, ktorý viedol cez nebezpečnú priepasť.

Nakoniec sa im podarilo dostať sa k stromu. Kale s Majou sa vyšplhali vnútrom kmeňa nahor, aby odtrhli červené semienko, keď tu sa zrazu objavila obávaná vlčia svorka. Vlky začali útočiť na Mondraga, ten si však myslel, že sa chcú hrať, a tak medzi nimi začal veselo pobehovať. Vlky zaútočili aj na Arka a Kasiho, ktorí museli ujsť na svojich drakoch. Kalemu sa nakoniec predsa len podarilo získať červené semienko, ale vlky ho medzitým obkľúčili! Zachránili ho, ale Arko a Maja, ktorí prileteli so svojimi drakmi, schmatli Kaleho za ruky a preniesli ho na druhú stranu priepasti, ďaleko od nebezpečných zvierat.

Získali tak prvé semienko, hoci im zostávalo nájsť ešte zvyšných päť.

Kde sa zvyšné semienka nachádzajú?

Pomstí sa im Murda?

A kto je tou zahalenou postavou, ktorá rúbe stromy v Hmlistom lese?

Všetko sa dozviete v novom Mondragovom dobrodružstve.

Kapitola prvá
Perfektná skrýša

Kale musel schovať červené semienko, ktoré našli predchádajúci deň v sekvoji. Rozhodol sa, že hradná knižnica bude tým najbezpečnejším miestom. Šiel až do obrovskej sály, v ktorej stála drevená knižnica preplnená starými a veľmi cennými zväzkami. Uprostred miestnosti bola vysoká stolička a veľký drevený stôl, na ktorom ležali pergameny, pravítka, trojuholníky, pero a kalamár. Tu Kaleho ocko, architekt, navrhoval nové hrady, ktoré sa hneď potom začali stavať. Kale sa zadíval na pergamen rozložený na stole. Bol to projekt výstavby hrádkov na úbočí akejsi hory. Na výkrese bolo vidieť mnoho označených stromov a najrôznejšie nákresy.

Kde len chcú toto stavať? pomyslel si Kale. Miesto sa mu zdalo povedomé, ale nemohol si spomenúť. No dobre, veď si spomeniem. Teraz hlavne musím ukryť semienko.

Kale vyliezol po dlhom drevenom rebríku, ktorý bol opretý o poličku, a vytiahol knihu v modrých doskách, ktorá bola pokrytá prachom. Už dlho ju nikto neotvoril. Skrýša to bola perfektná. Roztvoril ju a vložil semienko do výrezu, ktorý bol medzi stránkami. Len čo to urobil, vrátil knihu na jej miesto a usmial sa. Teraz už sa bude môcť sústrediť na hľadanie ďalších piatich semienok. Začal zostupovať po rebríku, keď tu ho vyľakal hlas jeho sestry.

„Čo tu robíš?“ spýtala sa ho Nerea, ktorú – ako vždy – sprevádzala jej farebná dračica Pinka.

„Ja... ehm... hľadal som jednu knihu...,“ zajachtal Kale.

„Ty? Knihu? Uprostred letných prázdnin?“ posmievala sa mu Nerea. „Nie je ti dobre?“

„Nie, len som si chcel vyhľadať informácie o hovoriacich stromoch,“ odpovedal Kale, a len čo to vyslovil, už to ľutoval. Pevne dúfal, že sa Nerey nezmocní podozrenie kvôli jeho nečakanému záujmu o flóru v Hmlistom lese.